BEMบวก 3% ลุ้นวิ่งแตะเป้า8.30บ. รับยอดผู้ใช้รถไฟฟ้าโต จ่อเปิดสถานีใหม่เพียบ!
BEMบวก 3% ลุ้นวิ่งแตะเป้า 8.30 บ. รับ Q4 ยอดผู้ใช้รถไฟฟ้าโต-จ่อเปิดบริการสถานีใหม่เพียบ! ล่าสุด ณ เวลา 10.19 น. ราคาอยู่ที่ระดับ 7.80 บาท บวก 0.20 บาท หรือ 2.63% สูงสุดที่ 7.80 บาท ต่ำสุดที่ 7.65 บาท มูลค่าการซื้อขายที่ 170.09 ล้านบาท
22 ธ.ค. 2560

ผู้สื่อข่าวรายงานว่า หุ้นบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ล่าสุด ณ เวลา 10.19 น. ราคาอยู่ที่ระดับ 7.80 บาท บวก 0.20 บาท หรือ 2.63% สูงสุดที่ 7.80 บาท ต่ำสุดที่ 7.65 บาท มูลค่าการซื้อขายที่ 170.09 ล้านบาท ขณะที่ดัชนีตลาดหุ้นไทยบวก 0.16%

ด้าน บล.ฟิลลิป (ประเทศไทย) ระบุในบทวิเคราะห์ โดย แนะนำ “ทยอยซื้อ” BEM ราคาเป้าหมาย 8.30 บาท/หุ้น มองว่าไตรมาส 4/60 ผู้ใช้รถไฟฟ้ายังโตดี แต่ผู้ใช้ทางด่วนโตไม่มากจากตัวเลข 2 เดือนของไตรมาส 4/60 พบว่า 1) ผู้ใช้บริการรถไฟฟ้ายังเติบโตดี 5.2% เป็น 18.67 ล้านเที่ยว ซึ่งได้ประโยชน์จากการเชื่อมต่อสถานีเตาปูน-บางซื่อ ทำให้ผู้โดยสารเดินทางได้สะดวกขึ้น แม้ว่าในวันที่ 26 ต.ค. จะไม่เก็บค่าโดยสาร เพราะเป็นวันที่มีพิธีถวายพระเพลิงพระบรมศพ
ส่วนรายได้ 6.9% เป็น 467 ล้านบาท แต่เนื่องจากการได้ยืดอายุสัมปทานสายสีน้ำเงินเดิมออกไปอีก 21 ปี ส่งผลให้ต้นทุนในการตัดจำหน่ายลดลงอย่างมีนัยสำคัญราว 180-200 ล้านบาท/ไตรมาส ซึ่งหนุนกำไรโตในช่วงไตรมาส 2/3/60 และ 2) ผู้ใช้ทางด่วนเพิ่มขึ้น 0.6% เป็น 83.67 ล้านเที่ยว การเติบโตมาจากศรีรัช-วงแหวนรอบนอกฯ (SOE) ที่เปิด ส.ค. 59 ที่ใน 2 เดือนของไตรมาส 4/60 รถที่ใช้ทางเพิ่มขึ้น 29.7% โดยภาพรวมของรายได้ธุรกิจทางด่วนเพิ่มขึ้น 2.5% เป็น 1,665 ล้านบาท
ทั้งนี้ปี 2561 จะได้รอบการปรับขึ้นค่าทางด่วนและค่าโดยสารรถไฟฟ้า โดยค่าทางด่วนมีโอกาสจะไม่ได้ปรับขึ้น เพราะตัวเลข CPI กทม. อยู่ในระดับต่ำ แต่ค่าโดยสารรถไฟฟ้าคาดจะได้ปรับขึ้น เพราะใช้ตัวเลข CPI กทม. ที่เป็น Non-Food โดยจะมีผล 3 ก.ค. 2561 คงต้องดูว่าจะปรับขึ้นในอัตราเท่า ไหร่และจะยืดเวลาของการขึ้นออกไปหรือไม่ อีกทั้งยังจะได้ประโยชน์จากการยืดอายุสัมปทานอีก 1 ไตรมาส (ไตรมาส 1/61) รวมถึงรายได้จากการพัฒนาพื้นที่เชิงพาณิชย์ที่ยังเติบโตจากการเปิดพื้นที่ Metro Mall ใหม่ 1 แห่งที่สถานีเพชรบุรีเมื่อ พ.ย. 60
โดยการเติบโตจะเริ่มเห็นชัดในปี 2562 จากการเปิดหัวลำโพง-หลักสอง ในเดือน ก.ค. และ ม.ค. 2563 จะเปิดเตาปูน-ท่าพระ ยังคงแนะนำ “ทยอยซื้อ” ราคาพื้นฐาน 8.30 บาท
 
 
 